Baba buite hospitaal gelaatArgieffoto. (Foto: Unsplash) Die polisie in Mpumalanga is op soek na die ma van ŉ dag oue baba wat buite ŉ hospitaal in Carolina agtergelaat is. Die seuntjie is op 20 Mei in net ŉ dun hempie en in ŉ kombersie toegedraai buite die Carolina Hospitaal aangetref. ŉ Verbyganger het die hospitaal se sekerheidswag omtrent die baba ingelig, nadat dié persoon die baba agter ŉ kragopwekker langs die hospitaal se heining sien lê het. “Die kind het sowat 2,5 kg geweeg en is onmiddellik in die hospitaal opgeneem en het die nodige mediese hulp ontvang,” het brig. Selvy Mohlala, polisiewoordvoerder van Mpumalanga, gesê. Die polisie is oor die voorval in kennis gestel en ŉ saak van kinderverwaarlosing is aanhangig gemaak. “Die polisie se voorlopige ondersoek dui daarop dat die ma dalk geboorte gegee het by ŉ nabygeleë hospitaal, aangesien daar geen rekord is van die seuntjie se geboorte in die Carolina-hospitaal nie.” Lt.genl. Semakaleng Manamela het lede van die publiek aangemoedig om gebruik te maak van beskikbare maatskaplike dienste, veral wanneer hulle uitdagings ondervind om na hul kinders om te sien. “Die regering besef dat vroue bepaalde sosio-ekonomiese uitdagings ervaar, maar dit gee hulle nie die reg om hul kinders aan hul eie genade oor te laat nie. Die regering het bepaalde ondersteuningsnetwerke om moeders te help om behoorlik na hul kinders om te sien,” het sy gesê.